**LEVELEZÉSSEL KAPCSOLATOS TÁJÉKOZTATÓ**

Az intézet levelezési címe: Sopronkőhida, Pf:2 9407

A fogvatartott részére küldött leveleket biztonsági szempontból ellenőrzésnek vetjük alá. Levelezésének ellenőrzésére a reintegrációs tiszt jogosult.

Tartalmilag nem ellenőrizzük a hatóságokkal, nemzetközi szervezetekkel, valamint védővel folytatott levelezést.

Az ajánlott és értékküldemény nem számít hivatalos levélnek, azokat tartalmilag továbbra is ellenőrizzük.

A levelezésben használjon pontos címzést, a borítékon a feladót is pontosan tüntesse fel. Az azonosíthatatlan feladójú leveleket nem továbbítjuk. A pontatlan címzés okozta késedelemért az intézet felelősséget nem vállal. Pontosan címzett, szabályos küldeményeit a jogszabályban meghatározott időn belül kézbesítjük, illetve továbbítjuk. A boríték a levélen, hivatalos iratokon, családi fényképen kívül mást (pl. rágógumi, dohányáru, borotvapenge, hajtincs stb.) nem tartalmazhat. Zenélő, és egyéb, tiltott anyagok elrejtésére alkalmas szerkezetű képeslap nem használható.

Fontosnak ítélt küldeményeit lehetősége van ajánlott, illetve ajánlott és tértivevényes küldeményként feladni. Ezt a postai problémák elkerülése miatt javasoljuk igénybe venni.

Levélben, ajánlott levélben és értékborítékban készpénz nem küldhető.

A levél a 16/2014. (XII. 19.) IM rendelet 97. § (1) pontja szerint írásos formában megjelenített, egyedi, személyes jellegű közlést, adatot, információt tartalmazó küldemény, amely postai úton borítékban küldhető. Levélként kezelendő a levelezőlap, a képes levelezőlap és a nyomtatvány is (például: könyv, katalógus, újság, folyóirat). A levelet tartalmazó borítékban fénykép is elhelyezhető.

A 14/2015. (I. 30.) OP szakutasítása 15. pontja alapján nem minősül levélnek a 2000 g súlyhatárt meg nem haladó levélküldeményként feladott kis csomag. Ezen küldemények tartalmára, átadására a 16/2014. (XII. 19.) IM rendelet 103. §-ában foglaltakat kell értelemszerűen alkalmazni.

Portósan feladott leveleket az intézet nem vesz át.